Новочеркассктың эре сауҙагәрҙәре һәм сәнәғәтселәре төҙөлөштө шпал һәм металл материалдар менән тәьмин итеү бурысын үҙ өҫтөнә ала. Хәрәкәт итеүсе состав, гидравлик күтәреү крандары һәм пар машиналары Бельгиянан һатып алына. Магистраль төҙөлөшө бер нисә тапҡыр Новочеркасск казактары яғынан тәнҡиткә дусар була. Улар, тимер юл малды көтөүлеккә сығарыуға ҡамасаулай, казак cтаницаларына мәшәҡәт тыуҙыра, барлыҡ бесәнлек һәм һөрөнтө ерҙәрҙе Грушевка йылғаһы һыуы менән тәьмин итеү юлдарын киҫә, тип белдерәләр. Новочеркассктың 364 казагы протест документы аҫтына ҡултамғаларын ҡуя. Әммә халыҡтың юғары хөкүмәт органдарына күмәкләп яҙған үтенес хатының эш барышына бер ниндәй ҙә тәъҫире булмай. Аксайская (хәҙерxa0— Аҡсай) һәм Грушевская станицаларын тоташтырыусы юлды тантаналы асыу 1863 йылдың 29 декабрендә ойошторола, ә поездарҙың даими хәрәкәте 1864 йылдың 1 ғинуарынан башлана. 1 февралдән юл буйынса хәрәкәт, йәкшәмбенән тыш, көн һайын була башлай. Новочеркассктан Грушевскаяға поезд 14:15 сәғәттә китә, ә Грушевскаянан Новочеркасскка 15:30 сәғәттә. Состав йыйылма була, пассажирҙар вагондарынан һәм йөк ташыу өсөн вагондарҙан тора.